1Cha cuxtaj chique, chiqui ya quib pu'ab i 'atbal tzij, xak piqui'ab i rakan u 'ab; che cojon chique; xak 'o u chac je sic'aj chu 'onquil ni'pa tak i 'utz. 2Miqui ch'ach'a jun chic, xak miqui tzucuj ch'o'oj; xui-ri, chiqui 'ana che quib chi 'utz qui c'ux chique i winak, xak chiqui 'ana i chom chique conojel. 3'O u chac ca c'ut chique, man xak yoj ujer, oj queje te ile; n-ta ka nojbal, xa oj kelkel che i Dios, xak xa oj sachnak. O'onom lok oj pacha u mocom ni'pa i ka rayijbal chi n-'us taj, lic ka yom kib chu 'onquil ronojel wach cakaj u 'anic. O'onom lok, to' oj mal laj tak winak pa ka wach wi, xak to' xka rayij ubitak-que i ka lo'c'anij. To' tzel xe kil i winak, xak ique tzel xoj quilo. 4Péro i Dios chi Tolke xu 'alijinsaj i rutzil u c'ux chake, xak xu c'ut i c'axnabal u c'ux chique conojel i winak. 5Ru' ile, xoj resaj chi sak. N-are ta rumal jun 'utz xka 'an chuwach, xa rumal xril to'bal ka wach, rumal-i xu 'ano. Are i kelbal chi sak chi xo'on chake, are u ch'ajic rij i kanima 'elsabal re i ka mac. Ru' u ch'ajic i kanima-le, i u Tewal i Dios co'on chake chi coj alax ucamul, xak cu ya jun ka c'aslemal c'ac'. 6I Dios, rumal i Jesucrísto chi Tolke, u yom u Tewal chake, y lic nim i u cho'ab 'o ku'; 7queje ile coj u yijba oj 'utz chuwach ire. Xa rumal i rutzil u c'ux queje xo'on ile chake, man caka rik ni ka c'aslemal chi koy'em, chi n-tu q'uisic. 8Ni'pa i xin bij-le 'is katzij. Lic cha bij ronojel ile chique i kachalal chila, man ni'pa i cul qui c'ux che i Dios chiqui ya quib chu 'onquil i 'utz. Ni'pa tak i 'anic-le, 'is 'utz, xak co'on 'utz chique conojel. 9Xui-ri, cha jec'a awib che, we 'o i quiqui chap tak quib chi tzij chi n-ta rokxic; xak ma coj retalil che tak ujer tzij chi to' xqui ch'ob i catit qui mam; xak ni'pa i to' quiqui rayij ch'o'oj, cha jec'a awib cu'. Xak ma coj retalil chique i to' quiqui tzucuj ch'o'oj chirij usuc' i 'atbal tzij tz'ibtal can rumal i mam Moises. Ma min awib cu' ni'pa i quiqui 'an queje ile, man n-tu chac tak ile, xak n-ta jun 'utz co'on chiwe. 10Xui-ri, we 'o jun chi to' aj yacol ch'o'oj chiquixol i kachalal, cha pixbaj jumul o camul chi cu mayij u 'onquil. We n-cu coj taj, te'uri chawesaj bic. 11Queje cha 'ana ile che, man rumal i wach ca tijin chu 'onquil, aweta'am 'uri chi yojtajnak chic u nojbal. Are i mísmo u mac-le cu 'alijinsaj che chi 'o u chac ca 'elsax bic. 12Yin in ch'obom chi quin tak bi i ma Artémas awu', o pent are i ma Tíquico. Are cuponic, yet cha 'ana pen cat c'un wu' chila pa tinimit Nicópolis, man in ch'obom chi in 'o chila pa 'alaj. 13I licenciádo ma Zénas, xak i ma Apólos, che a to ru' i qui viáje wach i rajwaxic chique; che a to che, ni'pa i cat tiqui che, man 'utz n-ta co'on palt chique. 14I katz ka cha' chila, cwaj yin que naw chu ya'ic quib chu 'onquil i 'utz, xak chiqui to'ic pachin 'o rajwaxic chique. We xe naw che, que'el 'uri je 'utz che u chac i Kajwal. 15Ni'pa i je 'o wu' yin waral quiqui ya pan rutzil a wach. Xak cha ya rutzil qui wach ni'pa i c'ax que ka na chila chi xak jun u cubibal ka c'ux cu' che i Kajwal. Quin tz'onoj che i Dios, chu ya ni rutzil u c'ux piwi yix iwonojel. Amen (queje ile cwaj).
TITO 3